SKRIFTLIG FORESPØRGSEL P-0428/00

af Pietro-Paolo Mennea (ELDR) til Kommissionen

(11. februar 2000)

Om: Placering af et symbol på medicinpakninger, der kan vise, hvilke medikamenter indeholder forbudte dopingstoffer

Sport spiller en vigtig rolle i samfundet og kan nu betragtes som en integreret del af kulturen i samtlige fællesskabslande.

- Den har en uddannelsesmæssig, kulturel og rekreativ funktion, der anerkendes i Amsterdam-traktaten,

- og er vigtig med henblik på at beskytte de sportsfolks sundhed, som dyrker de forskellige former for sport.

- Det er påvist, at medicinmisbrug har alvorlige indvirkninger på kort og lang sigt på folks sundhed og fysiske integritet, også for sportsfolk.

- De alvorlige skadevirkninger varierer alt efter den kategori medicin, der anvendes, samt andre variable faktorer som f.eks. dosis, behandlingens varighed, den kombinerede indvirkning af forskellige former for medicin og tilstedeværelsen af sygdomme, som kan forværre de toksiske virkninger.

- Generelt undervurderes de risici, der er forbundet med at indtage sådanne medikamenter,

- og en ung atlet er måske det sidste led i en kæde af misbrug og ulovlige,

- ja, selv kriminelle fremgangsmåder,

- som ofte anvendes upåagtede og ustraffede.

I betragtning af, at de fleste sportsfolk ikke ved nok om de enkelte lægemidlers specifikke egenskaber, og at Unionen bør være forrest i kampen mod doping, kan Kommissionen da oplyse, om den, i overensstemmelse med EF-direktiverne og den europæiske lægemiddellovgivning, agter at tvinge medicinalindustrien til at placere et symbol på pakningerne for nylancerede lægemidler samt klare advarsler i den vedlagte brugsanvisning, der oplyser både læger og sportsfolk om, hvilke lægemidler der indeholder stoffer, der er på dopinglisten?

Svar afgivet på Kommissionens vegne af Erkki Liikanen

(8. marts 2000)

Som nævnt i Fællesskabsplanen til bekæmpelse af doping inden for sporten(1) finder Kommissionen, at en udvidelse af oplysningerne i forbindelse med lægemidler er af væsentlig betydning i kampen mod doping inden for sporten.

Rådets direktiv 92/27/EØF af 31. marts 1992 om etikettering af og indlægssedler til humanlægemidler(2) fastsætter i artikel 12, at Kommissionen om nødvendigt udarbejder retningslinjer bl.a. vedrørende særlige behov for information over for visse former for lægemidler. Desuden fastsættes det i artikel 2 i samme direktiv, at lægemidlers ydre emballage kan være forsynet med tegn eller piktogrammer til forklaring af visse oplysninger vedrørerende lægemidlet og at disse kan være sundhedsoplysende med udelukkelse af ethvert element, der kan have karakter af reklame.

For at styrke informationen om lægemidler, der indeholder aktive stoffer, der er klassificeret som dopingstoffer, har Kommissionen opført dette emne på dagsordnen for det kommende møde i Lægemiddeludvalget, som finder sted den 22. og 23. marts 2000. Medlemsstaterne samt Det Europæiske Agentur for Lægemiddelvurdering vil være repræsenteret på mødet. Kommissionen har udarbejdet et spørgeskema, der gør det muligt at få en oversigt over, hvad der allerede er indført af bestemmelser på nationalt plan i visse medlemsstater. Formålet er at fremsætte forslag til harmoniserede betegnelser, der skal anvendes både i etikettering og i indlægssedlen, som skal give patienterne oplysninger, og i produktresumeet, som skal informere folk inden for sundhedsprofessionerne.

(1) KOM(1999) 643 endelig udg. Meddelelse fra Kommissionen til Rådet, Parlamentet, Det Økonomiske og Sociale Udvalg og Regionsudvalget, 1. december 1999.

(2) EFT L 113 af 30.4.1992.